b'\n_START_ARTICLE_\nMikael an Nobletz\n_START_SECTION_\nBiografia\n_START_PARAGRAPH_\nMikael an Nobletz, en franc\xc3\xa8s Michel Le Nobletz, va n\xc3\xa9ixer en 1577 a la casa pairal de Kerodern, al pa\xc3\xads de Bro Leon, fill de petits nobles bretons que van tenir deu fills m\xc3\xa9s; el seu pare era notari reial. Va estudiar a la universitat de Bordeus en 1596, i continu\xc3\xa0 estudiant teologia, lleng\xc3\xbces cl\xc3\xa0ssiques i matem\xc3\xa0tiques al col\xc2\xb7legi dels jesuites d\'Agen. Arran d\'un pelegrinatge a Tolosa, va decidir fer vida religiosa, per la qual cosa aprofund\xc3\xad en la teologia al col\xc2\xb7legi jesu\xc3\xafta de la Madelaine de Bordeus. Continu\xc3\xa0 estudiant a la Sorbona (Par\xc3\xads) i hi reb\xc3\xa9 l\'ordre sacerdotal, tenint com a director espiritual el pare Coton, confessor d\'Enric IV de Fran\xc3\xa7a. _NEWLINE_Torn\xc3\xa0 al seu poble en 1606; volia viure l\'evangeli que predicava i va optar per renunciar a la vida c\xc3\xb2moda dels preveres del moment, que vivien de les rendes eclesi\xc3\xa0stiques sense gaire esfor\xc3\xa7, i visqu\xc3\xa9 en austeritat i pobresa, vivint en una ermita retirada a la platja de Tremenac\'h, a Plougerne, i treballant activament en l\'evangelitzaci\xc3\xb3 popular. Actiu a l\'oest de la Bretanya, comen\xc3\xa7\xc3\xa0 a predicar a la regi\xc3\xb3 en 1608 a l\'illa d\'Ouessant. Amb el dominic pare Quintin, de Morlaix, va rec\xc3\xb3rrer el Bro Dreger i el Bro Leon entre 1608 i 1611._NEWLINE_En tornar a Konk Leon, la seva germana Marguerite comen\xc3\xa7a a col\xc2\xb7laborar amb ell. Marguerite havia estudiat a l\'escola de cartografia de Conquet, i pos\xc3\xa0 els seus coneixements al servei de la predicaci\xc3\xb3 de Miquel. Aquest va crear nous m\xc3\xa8todes pedag\xc3\xb2gics per a la predicaci\xc3\xb3, destacant, a partir de 1614, l\'\xc3\xbas de quadres i fulls (habitualment de pergam\xc3\xad) pintats amb al\xc2\xb7legories, anomenats taolenno\xc3\xb9 o quadres de missi\xc3\xb3, que feia servir per il\xc2\xb7lustrar els conceptes que explicava, i Margarida els dibuixava, com tamb\xc3\xa9 ho feia Alain Lestobec, registrador al poble. Tamb\xc3\xa9 va fer servir can\xc3\xa7ons populars que, amb una nova lletra basada en els ensenyaments de catequesi, feien m\xc3\xa9s f\xc3\xa0cil la memoritzaci\xc3\xb3 dels coneixements. _NEWLINE_Nobletz reb\xc3\xa9 l\'ajut de la seva germana i d\'altres dones pietoses, la qual cosa va \xc3\xa9sser molt criticada. Igualment, va tenir la col\xc2\xb7laboraci\xc3\xb3 d\'homes laics de totes les classes socials. Tot i que al comen\xc3\xa7ament l\'havia q\xc3\xbcestionat pels seus m\xc3\xa8todes, el bisbe de Kemper l\'autoritz\xc3\xa0 a continuar la predicaci\xc3\xb3 a Cornualla (Bretanya), Quimper, Le Faou, Concarneau i les contrades de pag\xc3\xa8s, on encara eren habituals pr\xc3\xa0ctiques supersticioses d\'arrel pagana, i on va tenir prou \xc3\xa8xit._NEWLINE_Entre 1617 a 1639 va \xc3\xa9sser a Douarnenez, predicant i perfeccionant les seves innovacions pedag\xc3\xb2giques. Va atacar els vicis dels falsos devots i els preveres de vida poc exemplar, que el denunciaren acusant-lo de fan\xc3\xa0tic i exaltat, i era conegut com a "ar beleg foll" ("el prevere boig"). Les acusacions van tenir \xc3\xa8xit i els fidels van deixar d\'anar a l\'esgl\xc3\xa9sia quan ell hi predicava, ja que el seu exc\xc3\xa9s de rigor el feia enutj\xc3\xb3s. Va \xc3\xa9sser expulsat de Douarnenez i torn\xc3\xa0 a Konk Leon en 1639, on morir\xc3\xa0 a causa de la malaltia de Parkinson, que l\'afect\xc3\xa0 la capacitat de parlar. A Konk Leon, va trobar Juluan Maner, a qui havia conegut deu anys abans, i que ser\xc3\xa0 el seu successor com a predicador a la Bretanya._NEWLINE_Va morir el 5 de maig de 1652 al seu poble natal i fou sebollit a l\'esgl\xc3\xa9sia de Lochrist; en 1856, les seves restes van traslladar-se a la parr\xc3\xb2quia de Konk Leon.\n_START_SECTION_\nContribuci\xc3\xb3 a la ling\xc3\xbc\xc3\xadstica bretona\n_START_PARAGRAPH_\nCom a ajut per a la seva predicaci\xc3\xb3, va intentar crear una grafia per a la llengua bretona basada en el dialecte de Leon, i fa algunes mutacions inusuals en la llengua: tok "barret" i kiger "carnisser", esdevenen tok ar c\'higer "el barret del carnisser" o toko\xc3\xb9 ar gigerien "els barrets dels carnissers", tamb\xc3\xa9 ma zog "el meu barret" i e dok "el seu barret". La seva obra influ\xc3\xad en Julien Maunoir.\n_START_SECTION_\nVeneraci\xc3\xb3\n_START_PARAGRAPH_\nL\'Esgl\xc3\xa9sia Cat\xc3\xb2lica Romana el declar\xc3\xa0 venerable el 1897. El bisbe de Leon va obrir-ne el proc\xc3\xa9s de beatificaci\xc3\xb3 en 1701, per\xc3\xb2 no ha seguit endavant.'